LAPIN KANSAAN

NÄKÖKULMA

Kirjoittaja: Arja Jääskeläinen, lehtori, Lapin ammattikorkeakoulu

**Luontoa elämään!**

Lapin luonto ja maaseutuympäristö on monille lappilaisille jokapäiväinen, tuttu ja mieleinen toimintaympäristö. Tutkimukset osoittavat luonnolla olevan ihmiselle rauhoittavia vaikutuksia, jotka näkyvät esimerkiksi verenpaineen laskuna, stressin vähentymisenä ja mielialan kohoamisena. Lisäksi vastuulliset tehtävät luontoympäristössä tuottavat merkityksellisyyden kokemuksia ja vahvistavat sosiaalisia taitoja.

Eri syistä työelämän ulkopuolella olevien ihmisten toimintakyky ja kokemus osallisuudesta ovat ajan mittaan vaarassa heikentyä. Luontoympäristö voi antaa uusia mahdollisuuksia kuntoutua ja saada uusia voimia vaikeassakin elämäntilanteessa. Tällöin puhutaan luontovoimasta ja luontohoivasta eli Green Care -toiminnasta.

Lapin ammattikorkeakoulu aloitti vuoden 2015 alussa Pohjois-Pohjanmaan Ely-keskuksen rahoittaman Luontoa elämään! Toimintakykyä ja osallisuutta luontolähtöisillä menetelmillä ja palveluilla –hankkeen yhdessä Eduro-säätiön, Kemijärven kaupungin perhe- ja mielenterveysklinikka Lapponian sekä Sallan kunnan nuorisotoimen kanssa. Luontoa elämään! -hankkeen tavoitteena on vahvistaa syrjäytymisvaarassa olevien nuorten sekä mielenterveys- ja päihdekuntoutujien toimintakykyä ja osallisuutta luontoon tukeutuvilla menetelmillä. Toiminta perustuu osallistujien omiin toiveisiin ja valintoihin.

Eduro-säätiö rakentaa osahankkeessaan “seinättömiä työpajoja” eli kuntoutusta viedään metsäympäristöön, maatilolle, hevostoimintaan ja puutarhoille. Syksyn aikana toimintaa on ollut hevostallilla ja lähimetsissä. Yhteistyötä on jo aloitettu yhden maatilan kanssa, mutta mahdollisia kumppaneita etsitään vielä lisää Rovaniemen alueelta. Osittain luontotoimintaa järjestetään säätiön omana toimintana.

Kemijärvellä tuodaan luontotoiminta osaksi päihde- ja mielenterveyspalvelujen käytäntöjä. Henkilökunta perehtyy luontolähtöisen toiminnan hyötyihin ja mahdollisuuksiin systemaattisesti. Yhteistyökumppaneiksi on löytynyt hevostalli, maatiloja ja porotiloja. Palvelukodin pihassa viime kesänä aloitettua kanalatoimintaa kehitetään ja jatketaan ensi kesänä. Luontoretkiä ja leiritoimintaa “Mettäterapian” tapaan on jo kokeiltu. Toimintamallit ovat kehittymässä pysyväksi toiminnaksi Kemijärvellä. Osallistujien hyvät kokemukset esimerkiksi maatiloilla oikeiden töiden tekemisestä kannustavat jatkamaan toiminnan vakiinnuttamista.

Lappilaisilla on paljon luonto-osaamista, jota ei välttämättä osata tunnistaa tai arvostaa. Sallan kunnassa paneudutaan erityisesti nuorten luonto-osaamisen tunnistamisen mahdollisuuksiin. Samalla esimerkiksi nuoren erätaitojen arvostus lisääntyy. Osahankkeessa etsitään mahdollisuuksia myös tunnustaa nuorten luonto-osaaminen niin, että nuori voi hyötyä osaamisestaan myöhemmissä opinnoissaan tai työelämässä.

Luontotoiminnan yhteyksiä osallistujien toimintakykyyn ja osallisuuden kokemuksiin arvioidaan toiminnan edetessä. Toimintamalleja otetaan käyttöön hankkeessa mukana olevissa organisaatioissa, mutta lisäksi ne kuvataan ja dokumentoidaan hankkeen aikana niin, että ne voidaan kuvausten perusteella ottaa käyttöön myös muualla.